


10

Suvestinė redakcija nuo 2026-05-03

[bookmark: _GoBack]Įstatymas paskelbtas: TAR 2023-04-21, i. k. 2023-07804


[image: C:\Documents and Settings\lipetr\My Documents\Vytis1.gif]

LIETUVOS RESPUBLIKOS
RIBOJAMŲJŲ PRIEMONIŲ DĖL KARINĖS AGRESIJOS PRIEŠ UKRAINĄ NUSTATYMO
ĮSTATYMAS

2023 m. balandžio 20 d. Nr. XIV-1888
Vilnius


1 straipsnis. Įstatymo paskirtis
Šis įstatymas skirtas Lietuvos Respublikos nacionalinio saugumo ir užsienio politikos interesams užtikrinti, taip pat Lietuvos Respublikos tarptautinių sankcijų įstatymo 1 straipsnio 1 dalyje nurodytiems tikslams pasiekti, nustatant Lietuvos Respublikoje taikomas ribojamąsias priemones dėl užsienio valstybių vykdomos karinės agresijos prieš Ukrainą (toliau – ribojamosios priemonės).

2 straipsnis. Ribojamųjų priemonių nustatymas ir įgyvendinimas
Šio įstatymo 3, 31 ir 32 straipsniuose nurodytos ribojamosios priemonės nustatomos Tarptautinių sankcijų įstatymo 61 straipsnyje nustatyta tvarka ir įgyvendinamos šio įstatymo ir Tarptautinių sankcijų įstatymo 62 straipsnyje nustatyta tvarka.
Straipsnio pakeitimai:
Nr. XV-323,
2025-06-25,
paskelbta TAR 2025-06-30, i. k. 2025-11985            

3 straipsnis. Ribojamosios priemonės
1. Sustabdomas Rusijos Federacijos ir Baltarusijos Respublikos piliečių prašymų išduoti Šengeno vizą priėmimas Lietuvos Respublikos vizų tarnybose užsienyje, išskyrus atvejus, kai dėl prašymo išduoti vizą pateikimo tarpininkauja Lietuvos Respublikos užsienio reikalų ministerija. 
Straipsnio dalies pakeitimai:
Nr. XIV-2581,
2024-04-25,
paskelbta TAR 2024-05-02, i. k. 2024-08222            

2. Sustabdomas Rusijos Federacijos ir Baltarusijos Respublikos piliečių prašymų išduoti nacionalines vizas priėmimas per išorės paslaugų teikėją užsienyje.
3. Sustabdomas Rusijos Federacijos piliečių prašymų išduoti leidimą laikinai gyventi Lietuvos Respublikoje priėmimas per išorės paslaugų teikėją užsienyje ir Lietuvos Respublikoje, išskyrus Rusijos Federacijos piliečius, kurie turi galiojančią Lietuvos Respublikos vizų tarnybos užsienyje ar Lietuvos Respublikoje išduotą Šengeno ar nacionalinę vizą arba leidimą gyventi Lietuvos Respublikoje, arba kitos Europos Sąjungos valstybės narės išduotą leidimą gyventi. 
Straipsnio dalies pakeitimai:
Nr. XIV-2581,
2024-04-25,
paskelbta TAR 2024-05-02, i. k. 2024-08222            

4. Rusijos Federacijos piliečių vykimui per Europos Sąjungos išorės sieną į Lietuvos Respublikos teritoriją taikomas individualus papildomas išsamus patikrinimas dėl jų atvykimo keliamos grėsmės Lietuvos Respublikos nacionaliniam saugumui, viešajai tvarkai, viešajai politikai, vidaus saugumui, visuomenės sveikatai ar tarptautiniams santykiams, išskyrus atvejus, kai jie atitinka 2016 m. kovo 9 d. Europos Parlamento ir Tarybos reglamente (EB) Nr. 2016/399 dėl taisyklių, reglamentuojančių asmenų judėjimą per sienas, Sąjungos kodekso su visais pakeitimais (toliau – Šengeno sienų kodeksas) nustatytas atvykimo sąlygas ir bent vieną iš šių sąlygų:
1) turi vienos iš Šengeno valstybių, Europos Sąjungos valstybių narių, Europos ekonominės erdvės valstybių ar Šveicarijos Konfederacijos išduotą leidimą gyventi;
2) turi vienos iš visą Šengeno acquis taikančių Šengeno valstybių išduotą ilgalaikę nacionalinę vizą;
3) naudojasi supaprastintu asmenų tranzitu iš Rusijos Federacijos teritorijos į Rusijos Federacijos Kaliningrado sritį ir atgal laikantis Užsienio reikalų ministerijos nustatytų ir su Valstybės sienos apsaugos tarnyba prie Lietuvos Respublikos vidaus reikalų ministerijos suderintų sąlygų tvarkos ir turi išduotą supaprastinto tranzito dokumentą arba supaprastinto tranzito geležinkeliu dokumentą;
4) turi pagal Europos Parlamento ir Tarybos 2009 m. liepos 13 d. reglamentą (EB) Nr. 810/2009, nustatantį Bendrijos vizų kodeksą (Vizų kodeksas), su visais pakeitimais išduotą vizą ir:
a) yra Lietuvos Respublikos piliečių šeimos nariai (kaip jie apibrėžiami Lietuvos Respublikos įstatymo „Dėl užsieniečių teisinės padėties“ 2 straipsnio 26 dalyje);
b) yra Europos Sąjungos valstybės narės ar Europos ekonominės erdvės valstybės, ar Šveicarijos Konfederacijos piliečio šeimos nariai (kaip jie apibrėžiami Lietuvos Respublikos įstatymo „Dėl užsieniečių teisinės padėties“ 2 straipsnio 4 dalyje);
c) yra ekipažų ir įgulų nariai, dirbantys tarptautinius krovinių ir keleivių vežimus vykdančiose įmonėse ar vykdantys tarptautinius krovinių ir keleivių vežimus į Europos Sąjungos valstybes nares ar iš jų arba tranzitu per Lietuvos Respubliką, taip pat jūrininkai ir jūrų prekybos laivų įgulos nariai, vykstantys į savo darbo vietą laive arba grįžtantys iš jos;
d) atvyksta į Lietuvos Respubliką dėl humanitarinių priežasčių ir tokių asmenų šeimos nariai (kaip jie apibrėžiami Lietuvos Respublikos įstatymo „Dėl užsieniečių teisinės padėties“ 2 straipsnio 26 dalyje);
e) naudojasi imunitetais ir privilegijomis pagal 1961 m. Vienos konvenciją dėl diplomatinių santykių arba 1963 m. Vienos konvenciją dėl konsulinių santykių;
f) yra Rusijos Federacijos diplomatiniai kurjeriai ar ad hoc kurjeriai, pateikę oficialų dokumentą, patvirtinantį jų statusą ir diplomatinio pašto siuntos gabenimą;
g) yra kiti, negu nurodyti šio straipsnio 4 dalies 4 punkto e ir f papunkčiuose, Rusijos Federacijos užsienio reikalų ministerijos, diplomatinių atstovybių ar konsulinių įstaigų personalo darbuotojai, vykstantys trumpalaikiam buvimui dėl profesinės ar techninės pagalbos teikimo į Lietuvos Respublikoje esančią Rusijos Federacijos diplomatinę atstovybę arba tranzitu per Lietuvos Respublikos teritoriją į Europos Sąjungos valstybėje narėje, Šengeno valstybėje, Europos ekonominės erdvės valstybėje ar Šveicarijos Konfederacijoje akredituotą Rusijos Federacijos diplomatinę atstovybę ar konsulinę įstaigą;
h) vyksta į vienkartinę kelionę Rusijos Federacijos suformuotu keleiviniu traukiniu, vykstančiu iš Rusijos Federacijos teritorijos į Rusijos Federacijos Kaliningrado sritį tranzitu per Lietuvos Respublikos teritoriją ar atgal.
41. Tais atvejais, kai Baltarusijos Respublikos piliečiai vyksta per Europos Sąjungos išorės sieną į Lietuvos Respublikos teritoriją, papildomai vertinama rizika dėl jų atvykimo keliamos grėsmės bet kurios iš Šengeno valstybių narių viešajai tvarkai, vidaus saugumui, visuomenės sveikatai ar tarptautiniams santykiams ir sprendžiama dėl tolesnio Šengeno sienų kodekse numatyto antros linijos patikrinimo, išskyrus atvejus, kai jie atitinka bent vieną iš šių sąlygų:
1) yra Lietuvos Respublikos piliečių šeimos nariai (kaip jie apibrėžiami Lietuvos Respublikos įstatymo „Dėl užsieniečių teisinės padėties“ 2 straipsnio 26 dalyje);
2) yra Europos Sąjungos valstybės narės ar Europos ekonominės erdvės valstybės, ar Šveicarijos Konfederacijos piliečio šeimos nariai (kaip jie apibrėžiami Lietuvos Respublikos įstatymo „Dėl užsieniečių teisinės padėties“ 2 straipsnio 4 dalyje);
3) yra ekipažų ir įgulų nariai, dirbantys tarptautinius krovinių ir keleivių vežimus vykdančiose įmonėse ar vykdantys tarptautinius krovinių ir keleivių vežimus į Europos Sąjungos valstybes nares ar iš jų arba tranzitu per Lietuvos Respubliką, taip pat jūrininkai ir jūrų prekybos laivų įgulos nariai, vykstantys į savo darbo vietą laive arba grįžtantys iš jos;
4) atvyksta į Lietuvos Respubliką dėl humanitarinių priežasčių ir yra tokių asmenų šeimos nariai (kaip jie apibrėžiami Lietuvos Respublikos įstatymo „Dėl užsieniečių teisinės padėties“ 2 straipsnio 26 dalyje);
5) naudojasi imunitetais ir privilegijomis pagal 1961 m. Vienos konvenciją dėl diplomatinių santykių arba 1963 m. Vienos konvenciją dėl konsulinių santykių;
6) yra Baltarusijos Respublikos diplomatiniai kurjeriai ar ad hoc kurjeriai, pateikę oficialų dokumentą, patvirtinantį jų statusą ir diplomatinio pašto siuntos gabenimą;
7) yra kiti, negu nurodyti šios dalies 5 ir 6 punktuose, Baltarusijos Respublikos užsienio reikalų ministerijos, diplomatinių atstovybių ar konsulinių įstaigų personalo darbuotojai, vykstantys trumpalaikiam buvimui dėl profesinės ar techninės pagalbos teikimo į Lietuvos Respublikoje esančią Baltarusijos Respublikos diplomatinę atstovybę arba tranzitu per Lietuvos Respublikos teritoriją į Europos Sąjungos valstybėje narėje, Šengeno valstybėje, Europos ekonominės erdvės valstybėje ar Šveicarijos Konfederacijoje akredituotą Baltarusijos Respublikos diplomatinę atstovybę ar konsulinę įstaigą. 
Papildyta straipsnio dalimi:
Nr. XIV-2581,
2024-04-25,
paskelbta TAR 2024-05-02, i. k. 2024-08222        

5. Sustabdomas Rusijos Federacijos ir Baltarusijos Respublikos piliečių prašymų dėl Lietuvos Respublikos elektroninio rezidento statuso suteikimo priėmimas ir Lietuvos Respublikos elektroninio rezidento elektroninės atpažinties ir elektroninio parašo priemonėse, išduotose Rusijos Federacijos ir Baltarusijos Respublikos piliečiams, įrašytų galiojančių elektroninės atpažinties sertifikatų ir kvalifikuotų elektroninio parašo sertifikatų galiojimas, išskyrus Rusijos Federacijos ir Baltarusijos Respublikos piliečius, turinčius leidimą laikinai arba nuolat gyventi Lietuvos Respublikoje.
6. Sustabdoma Rusijos Federacijos piliečių, neturinčių leidimo laikinai ar nuolat gyventi Lietuvos Respublikoje, ir juridinių asmenų, kurių naudos gavėjai, kaip tai apibrėžiama Lietuvos Respublikos pinigų plovimo ir teroristų finansavimo prevencijos įstatymo 2 straipsnio 14 dalyje, yra Rusijos Federacijos piliečiai, teisė įsigyti nuosavybės teise nekilnojamąjį turtą, esantį Lietuvos Respublikos teritorijoje. Ši ribojamoji priemonė netaikoma, kai Rusijos Federacijos pilietis nuosavybės teisę į nekilnojamąjį turtą įgyja paveldėjimo būdu. 
Straipsnio dalies pakeitimai:
Nr. XIV-2581,
2024-04-25,
paskelbta TAR 2024-05-02, i. k. 2024-08222            

7. Sustabdoma Rusijos Federacijos ir Baltarusijos Respublikos piliečių teisė į Lietuvos Respublikos teritoriją įvežti ar iš jos išvežti grynuosius pinigus – Ukrainos grivinas.
8. Uždraudžiama į Lietuvos Respubliką importuoti žemės ūkio produktus ir pašarus, kurių kilmės šalis yra Rusijos Federacija ar Baltarusijos Respublika. Draudžiamų į Lietuvos Respubliką importuoti žemės ūkio produktų ir pašarų sąrašus tvirtina Lietuvos Respublikos Vyriausybė.
Papildyta straipsnio dalimi:
Nr. XIV-2581,
2024-04-25,
paskelbta TAR 2024-05-02, i. k. 2024-08222        

9. Panaikinamas Rusijos Federacijos piliečiui išduotas leidimas laikinai gyventi Lietuvos Respublikoje, jeigu nustatoma, kad jis per pastaruosius 3 kalendorinius mėnesius daugiau kaip kartą vyko į Rusijos Federaciją ar Baltarusijos Respubliką, išskyrus atvejus, kai:
1) Rusijos Federacijos piliečiai yra ekipažų ir įgulų nariai, dirbantys tarptautinius krovinių ir keleivių vežimus vykdančiose įmonėse ar vykdantys tarptautinius krovinių ir keleivių vežimus į Europos Sąjungos valstybes nares ar iš jų arba tranzitu per Lietuvos Respubliką;
2) į Rusijos Federaciją ar Baltarusijos Respubliką buvo vykstama dėl nuo Rusijos Federacijos piliečio nepriklausančių objektyvių priežasčių. 
Papildyta straipsnio dalimi:
Nr. XV-170,
2025-04-17,
paskelbta TAR 2025-04-25, i. k. 2025-07432        

10. Šio straipsnio 9 dalyje nurodytu atveju sprendimai dėl leidimų laikinai gyventi Lietuvos Respublikoje panaikinimo priimami ir skundžiami Lietuvos Respublikos įstatymo „Dėl užsieniečių teisinės padėties“ nustatyta tvarka.
Papildyta straipsnio dalimi:
Nr. XV-170,
2025-04-17,
paskelbta TAR 2025-04-25, i. k. 2025-07432        

11. Į Lietuvos Respubliką iš Rusijos Federacijos ar Baltarusijos Respublikos draudžiama importuoti degalus transporto priemonių standartiniuose, gamintojo prie visų to paties tipo transporto priemonių nuolatinai pritvirtinamuose, gamintojo techninėje dokumentacijoje numatytuose degalų bakuose, iš kurių degalai tiesiogiai patenka į transporto priemonės degalų tiekimo sistemas arba naudojami aušinimo ar kitose sistemose, kai degalų kiekis tuose bakuose viršija 200 litrų.
Papildyta straipsnio dalimi:
Nr. XV-840,
2026-04-23,
paskelbta TAR 2026-04-28, i. k. 2026-06950        

31 straipsnis. Lėšų ir ekonominių išteklių įšaldymas
1. Įšaldomos Lietuvos Respublikoje esančios visos į šio straipsnio 4 dalyje nurodytą sąrašą įtrauktiems Rusijos Federacijos ar Baltarusijos Respublikos piliečiams, Rusijos Federacijoje ar Baltarusijos Respublikoje gyvenantiems asmenims, Rusijos Federacijoje ar Baltarusijos Respublikoje įsteigtiems juridiniams asmenims, juridinio asmens statuso neturinčioms organizacijoms ar jų padaliniams (toliau šiame straipsnyje – Rusijos Federacijos ir Baltarusijos Respublikos fiziniai ar juridiniai asmenys) arba su jais asmeniniais, organizaciniais, ekonominiais, politiniais ar finansiniais ryšiais susijusiems fiziniams ar juridiniams asmenims, juridinio asmens statuso neturinčioms organizacijoms ar jų padaliniams (toliau šiame straipsnyje – susiję asmenys) (toliau šiame straipsnyje kartu – į sąrašą įtrauktas asmuo) nuosavybės teise priklausančios, jų valdomos ar kontroliuojamos lėšos ir kilnojamasis ar nekilnojamasis, materialusis arba nematerialusis turtas, išskyrus lėšas, kuris gali būti panaudotas lėšoms įgyti, prekėms įsigyti ar paslaugoms gauti, (toliau – ekonominiai ištekliai) (toliau kartu – lėšos ir ekonominiai ištekliai). Lėšų įšaldymas ir ekonominių išteklių įšaldymas suprantami taip, kaip šios sąvokos apibrėžiamos Tarptautinių sankcijų įstatyme. 
2. Lėšos, kurios įšaldomos pagal šio straipsnio 1 dalį ir kuriomis neleidžiama naudotis pagal šio straipsnio 3 dalį, yra finansinis turtas ir visų rūšių išmokos, įskaitant (bet tuo neapsiribojant): 
1) grynuosius pinigus, čekius, piniginius reikalavimus, vekselius, pinigų perlaidas ir kitas mokėjimo priemones;
2) indėlius kredito įstaigose, likučius sąskaitose finansų įstaigose, mokesčių permokas, skolinius reikalavimus ir įsipareigojimus;
3) finansines priemones, kaip jos suprantamos pagal Lietuvos Respublikos finansinių priemonių rinkų įstatymą, skolos dokumentus, įskaitant vekselius, vertybinių popierių sertifikatus, pažymėjimus akcijoms įsigyti nustatytu laiku ir nustatyta kaina;
4) palūkanas, dividendus arba kitas pajamas iš turto arba turto vertės prieaugio;
5) paskolas, įskaitymus, garantijas, vykdymo įsipareigojimus arba kitus finansinius įsipareigojimus;
6) akredityvus, konosamentus, perdavimo aktus ir dokumentus, kuriais patvirtinama lėšų ar kitų finansinių išteklių nuosavybės teisė. 
3. Draudžiama į sąrašą įtrauktam asmeniui leisti tiesiogiai arba netiesiogiai naudotis lėšomis ar ekonominiais ištekliais arba suteikti galimybę jais naudotis į sąrašą įtraukto asmens naudai.
4. Rusijos Federacijos ir Baltarusijos Respublikos fizinių ar juridinių asmenų arba susijusių asmenų, kuriems taikomos šio straipsnio 1 ir 3 dalys, sąrašą (toliau šiame straipsnyje – sąrašas) tvirtina Lietuvos Respublikos Vyriausybė. Sąrašas peržiūrimas nuolat, bet ne rečiau kaip kartą per metus nuo jo patvirtinimo dienos. Atitinkamo Vyriausybės nutarimo projektą rengia ir, suderinęs su Tarptautinių sankcijų įstatymo 10 straipsnio 1 dalyje nurodyta komisija, Vyriausybei teikia užsienio reikalų ministras, likus ne mažiau kaip 2 mėnesiams iki sąrašo galiojimo termino pabaigos. Sąrašas skelbiamas Užsienio reikalų ministerijos ir šio straipsnio 8 dalyje nurodytos kompetentingos institucijos interneto svetainėse. 
5. Į sąrašą įtraukiami:
1) Rusijos Federacijos ir (ar) Baltarusijos Respublikos fiziniai ar juridiniai asmenys, kurie tiesiogiai arba netiesiogiai remia Rusijos Federacijos agresijos karą prieš Ukrainą;
2) Rusijos Federacijos ir (ar) Baltarusijos Respublikos fiziniai ar juridiniai asmenys, kurie imasi veiksmų arba politikos, kuriais kenkiama Ukrainos teritorijos vientisumui, suverenitetui ir nepriklausomybei arba į juos kėsinamasi arba kuriais kenkiama Ukrainos stabilumui ar saugumui arba į juos kėsinamasi; 
3) Rusijos Federacijos ir (ar) Baltarusijos Respublikos fiziniai ar juridiniai asmenys, kurie tiesiogiai arba netiesiogiai kenkia Lietuvos Respublikos saugumui, stabilumui, nepriklausomybei ir teritorijos vientisumui pasitelkdami hibridinę veiklą, įskaitant koordinuotą manipuliavimą informacija ir kišimąsi;
4) Rusijos Federacijos ir (ar) Baltarusijos Respublikos fiziniai ar juridiniai asmenys, kurie tiesiogiai arba netiesiogiai remia šiurkščius žmogaus teisių pažeidimus arba represijas prieš pilietinę visuomenę ir demokratinę opoziciją Rusijos Federacijoje arba Baltarusijos Respublikoje arba kurių veikla kelia grėsmę demokratijai ar teisinei valstybei;
5) su šios dalies 1–4 punktuose nurodytais Rusijos Federacijos ir (ar) Baltarusijos Respublikos fiziniais ar juridiniais asmenimis susiję asmenys.
6. Sąraše nurodomos Rusijos Federacijos ir Baltarusijos Respublikos fizinių ar juridinių asmenų ir susijusių asmenų įtraukimo į sąrašą priežastys ir atitinkamą asmenį identifikuojanti informacija (kiek būtina ribojimams užtikrinti), tarp jos: fizinio asmens vardas, pavardė, gimimo data ir vieta, pilietybė, paso ar asmens tapatybės kortelės numeriai, lytis, adresas (jeigu žinomas), pareigos ar profesija; juridinio asmens, subjekto ar įstaigos pavadinimas, registracijos vieta ir data, registracijos numeris ir veiklos vykdymo vieta. Asmens duomenys tvarkomi vadovaujantis Lietuvos Respublikos asmens duomenų, tvarkomų nusikalstamų veikų prevencijos, tyrimo, atskleidimo ar baudžiamojo persekiojimo už jas, bausmių vykdymo arba nacionalinio saugumo ar gynybos tikslais, teisinės apsaugos įstatymu (toliau – Asmens duomenų, tvarkomų teisėsaugos ar nacionalinio saugumo tikslais, įstatymas) nacionalinio saugumo ir gynybos tikslais, siekiant tinkamai ir efektyviai taikyti šiame straipsnyje nustatytas ribojamąsias priemones, užtikrinti šių ribojamųjų priemonių vengimo prevenciją, padėti fiziniams ir juridiniams asmenims laikytis šiame straipsnyje nustatytų ribojamųjų priemonių. Asmens duomenų, tvarkomų teisėsaugos ar nacionalinio saugumo tikslais, įstatymo 11 straipsnio 2 dalyje, 14 straipsnio 5 dalyje, 30 straipsnio 1 dalyje nurodytos informacijos teikimas duomenų subjektams gali būti atidėtas, apribotas arba ši informacija gali būti neteikiama, taip pat Asmens duomenų, tvarkomų teisėsaugos ar nacionalinio saugumo tikslais, įstatymo 12 straipsnyje, 14 straipsnio 1, 2 ir 3 dalyse nustatytos duomenų subjektų teisės susipažinti su asmens duomenimis, reikalauti ištaisyti, ištrinti asmens duomenis arba apriboti jų tvarkymą gali būti apribotos visiškai ar iš dalies, atsižvelgiant į tai, kiek ir iki kada tai būtina ir proporcinga, tais atvejais, kai duomenų subjektui pateikus informaciją ar įgyvendinus šioje dalyje nurodytas jo teises gali būti trukdoma įgyvendinti šiame straipsnyje nustatytas ribojamąsias priemones.
7. Šio straipsnio 1 ir 3 dalys netaikomos lėšoms ir ekonominiams ištekliams, kurie yra būtini Europos Sąjungos telekomunikacijų operatoriams teikiant elektroninių ryšių paslaugas, tiekiant susijusias priemones ir teikiant susijusias paslaugas, būtinas tokioms elektroninių ryšių paslaugoms teikti, užtikrinti jų techninę priežiūrą ir saugumą Rusijos Federacijoje, Ukrainoje, Europos Sąjungoje, tarp Rusijos Federacijos ir Europos Sąjungos bei tarp Ukrainos ir Europos Sąjungos, taip pat teikiant duomenų centrų paslaugas Europos Sąjungoje.
8. Tarptautinių sankcijų įstatymo 11 straipsnio 4 dalyje nurodyta kompetentinga institucija (toliau šiame straipsnyje – kompetentinga institucija), vadovaudamasi Tarptautinių sankcijų įstatymo 11 straipsnio 6 dalyje nurodytu tvarkos aprašu, leidžia nutraukti lėšų arba ekonominių išteklių įšaldymą arba leidžia naudotis lėšomis arba ekonominiais ištekliais, jeigu nustatoma, kad šios lėšos ar ekonominiai ištekliai yra:
1) būtini į sąrašą įtrauktų asmenų, taip pat nuo tų asmenų priklausomų jų šeimos narių pagrindiniams poreikiams tenkinti, įskaitant mokėjimo operacijas už maisto produktus ir komunalines paslaugas, nuomą arba hipoteką, vaistus ir gydymą, mokesčius, draudimo įmokas;
2) būtini pagrįstiems profesiniams mokesčiams mokėti arba patirtoms išlaidoms, susijusioms su teisinių paslaugų teikimu, kompensuoti;
3) būtini mokesčiams, įskaitant aptarnavimo mokesčius, už kasdienį įšaldytų lėšų ar ekonominių išteklių laikymą ar tvarkymą mokėti;
4) mokėtini į diplomatinės atstovybės ar konsulinės įstaigos arba tarptautinės organizacijos, kuri pagal tarptautinę teisę naudojasi imunitetais, turimą ar jai priklausančią sąskaitą arba iš jos tiek, kiek tokios mokėjimų operacijos skirtos diplomatinės atstovybės ar konsulinės įstaigos arba tarptautinės organizacijos oficialiems tikslams;
5) būtini mokėjimo operacijai pagal sutartį ar susitarimą, kurią (kurį) sudarė į sąrašą įtrauktas asmuo, arba pagal įsipareigojimą, kuris į sąrašą įtrauktam asmeniui buvo nustatytas iki dienos, kurią tas asmuo buvo įtrauktas į sąrašą, atlikti ir jeigu lėšos arba ekonominiai ištekliai bus naudojami į sąrašą įtraukto asmens šiame punkte nurodytai mokėjimo operacijai atlikti arba
6) būtini įvykio, kuris gali daryti didelį ir reikšmingą poveikį žmonių sveikatai ir saugai arba aplinkai, skubiai prevencijai arba jo padariniams sušvelninti.
9. Kompetentinga institucija, vadovaudamasi Tarptautinių sankcijų įstatymo 11 straipsnio 6 dalyje nurodytu tvarkos aprašu, leidžia nutraukti lėšų arba ekonominių išteklių įšaldymą arba leidžia naudotis lėšomis arba ekonominiais ištekliais, jeigu laikomasi visų šių sąlygų:
1) dėl lėšų ar ekonominių išteklių iki tos dienos, kurią asmuo buvo įtrauktas į sąrašą, yra priimtas arbitražo sprendimas arba iki tos dienos, kurią asmuo buvo įtrauktas į sąrašą, arba vėliau Lietuvos Respublikoje yra priimtas teismo arba administracinis sprendimas, arba priimtas teismo sprendimas, vykdytinas Lietuvos Respublikoje;
2) lėšos ar ekonominiai ištekliai bus naudojami išimtinai tenkinant reikalavimus, kurie buvo užtikrinti šios dalies 1 punkte nurodytu sprendimu arba kurie šiuo sprendimu pripažinti teisėtais, neviršijant ribų, nustatytų įstatymuose ir kituose teisės aktuose, reglamentuojančiuose tokius reikalavimus pateikiančių asmenų teises, ir
3) šios dalies 1 punkte nurodytas sprendimas nėra priimtas į sąrašą įtraukto asmens naudai. 
10. Kai pagal šio straipsnio 8 ar 9 dalį leidžiama nutraukti lėšų ar ekonominių išteklių įšaldymą, turi būti užtikrinta, kad į sąrašą įtrauktam asmeniui nebus suteikta ekonominės naudos, o jo gautos pajamos dėl tokio lėšų ir ekonominių išteklių įšaldymo nutraukimo bus įšaldytos.
11. Šio straipsnio 3 dalimi nedraudžiama finansų įstaigoms į įšaldytas sąskaitas įskaityti šios dalies 1–3 punktuose nurodytas lėšas, kurias trečiosios šalys pervedė į sąskaitą, priklausančią į sąrašą įtrauktam asmeniui, jeigu visos gautos lėšos taip pat bus įšaldomos pagal šio straipsnio 1 dalį: 
1) palūkanas arba kitas su šiomis sąskaitomis susijusias pajamas;
2) mokėjimo operacijas pagal sutartis, susitarimus ar įsipareigojimus, kurie buvo sudaryti arba nustatyti iki dienos, kurią asmuo buvo įtrauktas į sąrašą, arba
3) mokėjimo operacijas pagal Lietuvos Respublikoje priimtus ar vykdytinus teismo, administracinius ar arbitražo sprendimus.
12. Finansų įstaiga apie visus šio straipsnio 11 dalyje nurodytus lėšų įskaitymus ir mokėjimo operacijas ne vėliau kaip per 2 darbo dienas nuo jų įvykdymo dienos praneša kompetentingai institucijai.
13. Į sąrašą įtrauktas asmuo, nesutinkantis su Vyriausybės sprendimu taikyti šio straipsnio 1 ir 3 dalyse nurodytas priemones, turi teisę sprendimą apskųsti teismui Lietuvos Respublikos administracinių bylų teisenos įstatymo nustatyta tvarka.
Papildyta straipsniu:
Nr. XV-323,
2025-06-25,
paskelbta TAR 2025-06-30, i. k. 2025-11985        

32 straipsnis. Sektorinės ribojamosios priemonės
1. Draudžiama tiesiogiai arba netiesiogiai parduoti, tiekti, perduoti ar eksportuoti prekes, technologijas, paslaugas ir programinę įrangą iš Lietuvos Respublikos į Rusijos Federaciją arba Baltarusijos Respubliką, įskaitant tranzitą per Lietuvos Respublikos teritoriją, taip pat reeksportą, ir teikti su šių prekių, technologijų, paslaugų ir programinės įrangos tiekimu, gamyba, technine priežiūra ir naudojimu susijusias paslaugas, jeigu šios prekės, technologijos, paslaugos arba programinė įranga: 
1) gali būti naudojamos Rusijos Federacijos arba Baltarusijos Respublikos kariuomenei ir technologijoms tobulinti arba Rusijos Federacijos arba Baltarusijos Respublikos gynybos ir saugumo sektoriui plėtoti, 
2) gali būti naudojamos Rusijos Federacijos arba Baltarusijos Respublikos pramonės pajėgumui didinti arba
3) gali būti naudojamos siekiant kenkti Lietuvos Respublikos saugumui, stabilumui, nepriklausomybei ir teritorijos vientisumui, pasitelkiant hibridinę veiklą, įskaitant koordinuotą manipuliavimą informacija ir kišimąsi. 
TAR pastaba. įstatymo 32 straipsnio 1 dalies nuostatos taikomos sutartims, sudarytoms po sąrašo, nurodyto Ribojamųjų priemonių dėl karinės agresijos prieš Ukrainą nustatymo įstatymo 32 straipsnio 5 dalyje, patvirtinimo dienos. Sutartims, sudarytoms iki sąrašo patvirtinimo dienos,  įstatymo 32 straipsnio 1 dalies nuostatos taikomos praėjus 3 mėnesiams po šio sąrašo patvirtinimo dienos.
2. Draudžiama Rusijos Federacijos ar Baltarusijos Respublikos piliečiams, Rusijos Federacijoje ar Baltarusijos Respublikoje gyvenantiems asmenims, Rusijos Federacijoje ar Baltarusijos Respublikoje įsteigtiems juridiniams asmenims, juridinio asmens statuso neturinčioms organizacijoms ar jų padaliniams arba naudojimui Rusijos Federacijos ar Baltarusijos Respublikos teritorijoje tiesiogiai arba netiesiogiai parduoti, licencijuoti ar kitu būdu perduoti intelektinės nuosavybės teises ar komercines paslaptis, taip pat suteikti teises naudoti ar pakartotinai naudoti bet kokią medžiagą ar informaciją, kurios intelektinės nuosavybės teisės saugomos ar kuri sudaro komercinę paslaptį ir yra susijusi su šio straipsnio 1 dalyje nurodytomis prekėmis, technologijomis, paslaugomis bei programine įranga ir su šių prekių, technologijų, paslaugų bei programinės įrangos tiekimu, gamyba, technine priežiūra ir naudojimu.
TAR pastaba. įstatymo 32 straipsnio 2 dalies nuostatos taikomos sutartims, sudarytoms po sąrašo, nurodyto Ribojamųjų priemonių dėl karinės agresijos prieš Ukrainą nustatymo įstatymo 32 straipsnio 5 dalyje, patvirtinimo dienos. Sutartims, sudarytoms iki sąrašo patvirtinimo dienos,  įstatymo 32 straipsnio 2 dalies nuostatos taikomos praėjus 3 mėnesiams po šio sąrašo patvirtinimo dienos.
3. Draudžiama tiesiogiai ar netiesiogiai įsigyti, importuoti ar perduoti į Lietuvos Respubliką prekes, technologijas, paslaugas ir programinę įrangą ir teikti su šių prekių, technologijų, paslaugų ir programinės įrangos tiekimu, gamyba, technine priežiūra ir naudojimu susijusias paslaugas:
1) iš kurių Rusijos Federacija arba Baltarusijos Respublika gauna reikšmingų pajamų, jeigu jų kilmės šalis yra Rusijos Federacija arba Baltarusijos Respublika arba jos eksportuojamos iš Rusijos Federacijos arba Baltarusijos Respublikos;
2) kurios leidžia Rusijos Federacijai arba Baltarusijos Respublikai diversifikuoti savo pajamų šaltinius, jeigu jų kilmės šalis yra Rusijos Federacija arba Baltarusijos Respublika arba jos eksportuojamos iš Rusijos Federacijos arba Baltarusijos Respublikos.
4. Lietuvos Respublikos valstybinis patentų biuras nepriima:
1) paraiškų dėl prekių ženklų, patentų, dizaino, puslaidininkių gaminių topografijų, pateiktų Rusijos Federacijos ar Baltarusijos Respublikos piliečių, Rusijos Federacijoje arba Baltarusijos Respublikoje gyvenančių asmenų, išskyrus asmenis, turinčius Europos Sąjungos valstybės narės, Europos ekonominės erdvės valstybės ar Šveicarijos Konfederacijos pilietybę, arba asmenis, turinčius leidimą laikinai arba nuolat gyventi Europos Sąjungos valstybėje narėje, Europos ekonominės erdvės valstybėje ar Šveicarijos Konfederacijoje, arba Rusijos Federacijoje arba Baltarusijos Respublikoje įsisteigusių juridinių asmenų, juridinio asmens statuso neturinčių organizacijų ar jų padalinių, įskaitant atvejus, kai paraišką bendrai pateikia Rusijos Federacijos arba Baltarusijos Respublikos pilietis ar Rusijos Federacijoje arba Baltarusijos Respublikoje gyvenantis asmuo arba Rusijos Federacijoje arba Baltarusijos Respublikoje įsisteigęs juridinis asmuo, juridinio asmens statuso neturinti organizacija ar jų padalinys ir vienas ar daugiau asmenų, gyvenančių ar įsisteigusių ne Rusijos Federacijos teritorijoje;
2) jokių prašymų ar pareiškimų, kurie susiję su bet kuriomis šios dalies 1 punkte nurodytomis pramoninės nuosavybės teisėmis ir kuriuos Valstybiniam patentų biurui pateikia šios dalies 1 punkte nurodytas asmuo.
5. Prekių, technologijų, paslaugų ir programinės įrangos, kurioms taikomos šio straipsnio 1 ir 3 dalių nuostatos, sąrašą tvirtina Vyriausybė. Sąrašas peržiūrimas nuolat, bet ne rečiau kaip kartą per metus nuo sąrašo patvirtinimo dienos. Atitinkamo Vyriausybės nutarimo projektą rengia ir, suderinęs su Tarptautinių sankcijų įstatymo 10 straipsnio 1 dalyje nurodyta komisija, Vyriausybei teikia užsienio reikalų ministras, likus ne mažiau kaip 2 mėnesiams iki sąrašo galiojimo termino pabaigos. Sąrašas skelbiamas Užsienio reikalų ministerijos ir Lietuvos Respublikos ekonomikos ir inovacijų ministerijos interneto svetainėse.
6. Tarptautinių sankcijų įstatymo 11 straipsnio 3 dalyje nurodyta kompetentinga institucija (toliau šiame straipsnyje – kompetentinga institucija), vadovaudamasi Tarptautinių sankcijų įstatymo 11 straipsnio 6 dalyje nurodytu tvarkos aprašu, leidžia parduoti, tiekti, perduoti ar eksportuoti į šio straipsnio 5 dalyje nurodytą sąrašą įtrauktas prekes, technologijas, paslaugas arba programinę įrangą, kurioms taikomas šio straipsnio 1 dalyje nustatytas draudimas, įskaitant ir su jomis susijusias paslaugas, jeigu nustato, kad tokios prekės, technologijos, paslaugos, programinė įranga arba su jomis susijusios paslaugos yra būtinos ir skirtos:
1) tik medicinos ar farmaciniams arba humanitariniams tikslams, pavyzdžiui, medicinos priemonėms ir maistui tiekti, humanitariniams darbuotojams perkelti ir su tuo susijusiai pagalbai teikti, arba evakuacijai vykdyti, arba
2) civiliniams branduoliniams įrenginiams eksploatuoti, jų techninei priežiūrai, branduoliniam kurui tiekti bei pakartotinai apdoroti ir tokių įrenginių saugai užtikrinti, taip pat medžiagų pirmtakams (prekursoriams), skirtiems medicininių radioaktyviųjų izotopų gamybos ir panašiems medicinos tikslams, arba aplinkos radiacijos stebėsenai būtinoms technologijoms tiekti.
7. Šio straipsnio 3 dalyje nustatytas draudimas netaikomas Rusijos Federacijoje arba Baltarusijos Respublikoje atliekamiems pirkimams, kurie yra būtini Lietuvos Respublikos diplomatinių atstovybių, konsulinių įstaigų ir specialiųjų misijų veiklai.
8. Kompetentinga institucija, vadovaudamasi Tarptautinių sankcijų įstatymo 11 straipsnio 6 dalyje nurodytu tvarkos aprašu, leidžia tiesiogiai ar netiesiogiai įsigyti, importuoti arba perduoti į šio straipsnio 5 dalyje nurodytą sąrašą įrašytas prekes, kurioms taikomas šio straipsnio 3 dalyje nustatytas draudimas, arba teikti su jomis susijusias paslaugas, nustačiusi, kad:
1) tai būtina civiliniams branduoliniams įrenginiams eksploatuoti, jų techninei priežiūrai, branduoliniam kurui tiekti bei pakartotinai apdoroti ir tokių įrenginių saugai užtikrinti, taip pat medžiagų pirmtakams (prekursoriams), skirtiems medicininių radioaktyviųjų izotopų gamybai ir panašiems medicinos tikslams, aplinkos radiacijos stebėsenai būtinoms technologijoms tiekti;
2) tai yra į Lietuvos Respubliką vykstantiems fiziniams asmenims ar jų šeimos nariams (sutuoktiniui arba partneriui, vaikui (įvaikiui), įskaitant sutuoktinio arba partnerio nepilnamečius vaikus (įvaikius), taip pat tėvams (įtėviams), įskaitant sutuoktinio arba partnerio tėvus (įtėvius)) priklausantys asmeniniai daiktai, kurie yra skirti tik šių asmenų asmeniniam naudojimui ir nėra skirti parduoti.
Papildyta straipsniu:
Nr. XV-323,
2025-06-25,
paskelbta TAR 2025-06-30, i. k. 2025-11985        

33 straipsnis. 31 ir 32 straipsniuose nustatytų ribojamųjų priemonių kontrolės priemonės
1. Tiesiogiai ar netiesiogiai parduodami, tiekdami, perduodami ar eksportuodami, įskaitant tranzitą per Lietuvos Respublikos teritoriją, taip pat reeksportą, į trečiąją valstybę, išskyrus valstybes, taikančias eksporto kontrolės priemones, lygiavertes šiuo įstatymu nustatytoms kontrolės priemonėms, (toliau – valstybės partnerės) į šio įstatymo 32 straipsnio 5 dalyje nurodytą sąrašą įtrauktas prekes, technologijas, paslaugas ir programinę įrangą, fiziniai ir juridiniai asmenys, juridinio asmens statuso neturinčios organizacijos ar jų padaliniai (toliau šiame straipsnyje – asmenys) sutartimi uždraudžia jų reeksportą į Rusijos Federaciją ir Baltarusijos Respubliką.
2. Taikydami šio straipsnio 1 dalies nuostatas asmenys užtikrina, kad sutartyje su trečiosios valstybės sandorio šalimi būtų nustatytos teisių gynimo priemonės, taikytinos, jeigu būtų nesilaikoma pagal šio straipsnio 1 dalį prisiimto sutartinio įsipareigojimo.
3. Valstybių partnerių, kurioms netaikomos šio straipsnio 1 dalies nuostatos, sąrašą tvirtina Vyriausybė. Šis sąrašas skelbiamas Užsienio reikalų ministerijos ir Ekonomikos ir inovacijų ministerijos interneto svetainėse.
4. Asmenys imasi deramo tikrinimo veiksmų ir įgyvendina kontrolės priemones ir procedūras, proporcingas asmenų pobūdžiui ir dydžiui, siekdami užtikrinti, kad būtų laikomasi šio įstatymo 31 ir 32 straipsniuose nustatytų ribojamųjų priemonių ir jos būtų tinkamai įgyvendinamos.
Papildyta straipsniu:
Nr. XV-323,
2025-06-25,
paskelbta TAR 2025-06-30, i. k. 2025-11985        

4 straipsnis. Ribojamųjų priemonių trukmė ir peržiūra
1. Šio įstatymo 3 straipsnyje nurodytos ribojamosios priemonės taikomos iki 2027 m. gruodžio 31 d.
2. Šio įstatymo 31 ir 32 straipsniuose nurodytos ribojamosios priemonės ir šio įstatymo 33 straipsnyje nustatytos šių ribojamųjų priemonių kontrolės priemonės taikomos, jeigu netaikomos ar iš dalies netaikomos analogiškos Europos Sąjungos ribojamosios priemonės, iki 2027 m. gruodžio 31 d.
3. Nustačius poreikį pratęsti nustatytų ribojamųjų priemonių galiojimo terminą, Vyriausybė likus ne mažiau kaip 3 mėnesiams iki šiuo įstatymu nustatytų ribojamųjų priemonių galiojimo termino pabaigos teikia Lietuvos Respublikos Seimui šio įstatymo pakeitimo įstatymo projektą.
Straipsnio pakeitimai:
Nr. XIV-2581,
2024-04-25,
paskelbta TAR 2024-05-02, i. k. 2024-08222            
Nr. XV-170,
2025-04-17,
paskelbta TAR 2025-04-25, i. k. 2025-07432            
Nr. XV-840,
2026-04-23,
paskelbta TAR 2026-04-28, i. k. 2026-06950            

5 straipsnis. Įstatymo galiojimas
Šis įstatymas galioja iki 2027 m. gruodžio 31 d.
Straipsnio pakeitimai:
Nr. XIV-2581,
2024-04-25,
paskelbta TAR 2024-05-02, i. k. 2024-08222            
Nr. XV-170,
2025-04-17,
paskelbta TAR 2025-04-25, i. k. 2025-07432            
Nr. XV-840,
2026-04-23,
paskelbta TAR 2026-04-28, i. k. 2026-06950            

Skelbiu šį Lietuvos Respublikos Seimo priimtą įstatymą.



Respublikos Prezidentas	Gitanas Nausėda


Pakeitimai:

1.

                    Lietuvos Respublikos Seimas, Įstatymas
                
Nr. XIV-2581,
2024-04-25,
paskelbta TAR 2024-05-02, i. k. 2024-08222                
Lietuvos Respublikos ribojamųjų priemonių dėl karinės agresijos prieš Ukrainą nustatymo įstatymo Nr. XIV-1888 3, 4 ir 5 straipsnių pakeitimo įstatymas

2.

                    Lietuvos Respublikos Seimas, Įstatymas
                
Nr. XV-170,
2025-04-17,
paskelbta TAR 2025-04-25, i. k. 2025-07432                
Lietuvos Respublikos ribojamųjų priemonių dėl karinės agresijos prieš Ukrainą nustatymo įstatymo Nr. XIV-1888 3, 4 ir 5 straipsnių pakeitimo įstatymas

3.

                    Lietuvos Respublikos Seimas, Įstatymas
                
Nr. XV-323,
2025-06-25,
paskelbta TAR 2025-06-30, i. k. 2025-11985                
Lietuvos Respublikos ribojamųjų priemonių dėl karinės agresijos prieš Ukrainą nustatymo įstatymo Nr. XIV-1888 2, 4 straipsnių pakeitimo ir Įstatymo papildymo 3-1, 3-2, 3-3 straipsniais įstatymas

4.

                    Lietuvos Respublikos Seimas, Įstatymas
                
Nr. XV-840,
2026-04-23,
paskelbta TAR 2026-04-28, i. k. 2026-06950                
Lietuvos Respublikos ribojamųjų priemonių dėl karinės agresijos prieš Ukrainą nustatymo įstatymo Nr. XIV-1888 3, 4 ir 5 straipsnių pakeitimo įstatymas

